Folketing
2006-03-29

Jeg forestiller mig, at man måske kunne lave en høringsfase, hvor universiteter, studerende og forskellige parter kunne melde ind og sige: Vi oplever, at der er en konkret barriere her. Jeg synes så, at vi skal se på, om vi kan lave den lovgivning på en smartere måde, om vi kan lave de regelsæt på en smartere måde, så de ikke virker barriereskabende. Selvfølgelig skal vi sørge for, at vi ikke får ødelagt noget undervejs og får uhensigtsmæssigheder ind, men lad os nu se på, om ikke vi kan smidiggøre de her ting. Jeg har konkret hørt fra rektorer, jeg har talt med, at de oplever et problem, når de gerne vil lave parallel- og fællesforløb, altså hvor man udbyder uddannelse, hvor dele af den ligger i udlandet. Der skal man have det godkendt hos ministeren, og det kan være en lidt træls og bureaukratisk facon. Jeg oplever så også, at ministeren her i dag giver udtryk for, at det er man fra regeringens side villig til at kigge på.